KIRJALLINEN KYSYMYS E-0333/99

esittäjä(t): Gianni Tamino (V) komissiolle

(23. helmikuuta 1999)

Aihe: Ginostran satamahanke

Ginostra on pieni 30 asukkaan (lisäksi 300-500 kesäasukasta) kylä, joka sijaitsee tuliperäisen Strombolin saaren kaakkoisrannikolla. Asukkaat ja matkailijat saapuvat lautoilla ja kantosiipialuksilla, joilta heidät poimitaan pienveneisiin, jotka tuovat heidät maihin kapean "Petruson" väylän kautta. Vuonna 1988 Sisilian aluehallinnossa laadittiin suunnitelma, joka koskee Secche di S. Lazzaro -nimistä paikkaa, joka sijaitsee linnuntietä kilometrin päässä Ginostrasta. Kyseessä on 58 metrin pituisen ja 34 pilarin tukeman betonilaiturin sekä noin 1,5 kilometrin pituisen mutkaisan tien ja pienen aukion rakentaminen.

Jotkut asukkaat, ympäristönsuojeluyhdistykset ja useat geologian ja vulkanologian asiantuntijat vastustavat hanketta, koska se muuttaisi peruuttamattomasti rannikon maisemaa ja geologisesti erittäin epävakaan rinteen vakautta. Lisäksi se aiheuttaisi valtiosihteeri, professori F. Barberin sekä kansallisen ja alueellisen geologiyhdistyksen mukaan vulkaanisen riskin. Nämä asiantuntijat ovat lisäksi todenneet, että vulkaanisen riskin osalta (saari on vulkaanisesti Etnan kaltaista seutua) uusi tie (joka korvaisi pienvenekuljetukset) voisi olla yksi uhkatekijä lisää, mitä tulee väestön muuttoon pois saarelta. Liparin kunta lähetti 23. heinäkuuta 1998 ympäristö- ja ympäristöperintöministeriöille sekä Sisilian aluehallinnolle pyynnön antaa lausunto ympäristöllisten näkökohtien yhteensopivuudesta tämän hankkeen kanssa. Lausuntoon ei kuitenkaan liitetty tutkimusta hydrogeologisista riskeistä. Lisäksi useat EP:n jäsenet pyysivät jo 14. lokakuuta 1992 hankkeen keskeyttämistä tärkeistä ympäristönäkökohdista johtuen.

Katsooko komissio, että tällaisesta hankkeesta, joka koskee ympäristöllisesti ja hydrogeologisesti näin herkkää ja historiallisesti ja maisemallisesti arvokasta aluetta, olisi tarpeen tehdä ympäristövaikutusten arviointi ennemminkin kuin pelkkä ympäristöarviointi? Onko tälle hankkeelle luvassa yhteisön rahoitusta?

Komission jäsenen Ritt Bjerregaardinkomission puolesta antama vastaus

(31. maaliskuuta 1999)

Parlamentin jäsenen esittämien tietojen perusteella kysymyksessä mainittu hanke näyttäisi kuuluvan tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) soveltamisalaan ja nimenomaan direktiivin liitteessä II lueteltuihin hankeluokkiin. Tällaisista hankkeista on tehtävä ympäristövaikutusten arviointi (YVA), jos jäsenvaltiot toteavat niiden laadun sitä vaativan (direktiivin 4 artiklan 2 kohta).

Kysymyksessä annetuista tiedoista käy ilmi, että tässä tapauksessa on otettu huomioon ympäristönäkökohtien yhteensopivuus tämän hankkeen kanssa. Kysymyksestä ei ilmene, onko käytetty hallinnollista menettelyä hankeen hyväksymiseksi, mutta toisaalta hanke näyttää olevan vielä alkuvaiheessa.

Komissio on lähettänyt Italian viranomaisille kirjallisen pyynnön toimittaa lisätietoja ja aikoo toteuttaa tarvittavat toimenpiteet sen varmistamiseksi, että yhteisön lainsäädäntöä noudatetaan.

On kuitenkin syytä mainita, ettei jäsenvaltioiden ole välttämättä tehtävä ympäristövaikutusten arviointia liitteeseen II kuuluvista hankkeista. (Jäsenvaltioiden on kuitenkin tehtävä alustava arvio ja päätettävä, onko tällaisista hankkeista tarpeen tehdä ympäristövaikutusten arviointi.) Lisäksi jäsenvaltioita ei voida velvoittaa tekemään hankkeesta direktiivin 85/337/ETY mukaista ympäristövaikutusten arviointia, jos hanke on hyvin varhaisessa vaiheessa.

Näyttäisi siltä, että hankkeelle ei ole myönnetty rakennerahaston tukea.

(1) EYVL L 175, 5.7.1985.